정조 24년 · 목
楊州居前僉使金瑞貞上言以爲渠丙申年爲咸鏡道永達萬戶到鎭後細察民情熟觀農務將欲省弊捄瘼意外陞遷德浦僉使有意未售庚戌年間以永達鎭三件事枚擧仰籲於法駕之前第一卽農務也第二卽烽把也第三卽城堞也城堞事判付內另加申飭改築因此飭敎本鎭及黃拓坡美錢三鎭同爲修築農務事判付內使本道探其民情從便宜擧行而其土俗只知加多其之爲便而不知畟耜之爲利雖有卑濕閒曠之地而不識築湺起畓之法狃於見聞同歸一軌道伯本倅卽不過因其規而導之襲其俗而勸之而已以渠愚見別遣鮮農一守令治田畓一依畿甸之例造出畟耜懸之以陽鐵斲成單耜兼之以翻撥則畝土堅厚苗無腐爛之害高壤破軟秧無枯萎之患又令村閭畚其竈堗之灰而膏之載其午馬之糞而鋪之則嘉苗勃然以此新規忽地勸民則群情疑晦手法生疏趑趄惝怳似或無可成之理爲其官長者親自指揮多率民人就乎卑濕之地而築湺灌漑以示作畓之法又取其高燥之原而深耕耘耔以示其治田之規今年如是明年又如是見者慣於目聞者習於耳不過數年自可成俗烽把事判付內分付該道擧行當否論理狀聞而前後聖敎屢屢申複伏聞于今七載尙此違越云未知本府報狀何如本道狀聞亦何如大抵本鎭當初設立時土兵將至五百餘名之多故排番處所因此許多矣近年以來厭苦逃避見今所存者僅爲八十餘名以此額數各處分排烽臺守直軍十五名兩把守入直軍六名撥所將及內入直十九名都合四十名各自裹糧排日入番通計一朔番次則殆至三五日之多烽把分定依舊六所排番鎭卒如是零星莫重邊障戎政之疏迂莫此爲甚試以本邑言之烽臺把守雖是多窠而武士則多至五百名排番日子不過二朔內一五日且以隣鎭觀之柔遠黃拓坡各三十五日內亦一五日美錢三十日內一五日本邑與隣鎭分排軍丁如彼優裕而至於永達獨被困苦之冤故渠之再此仰瀆實由於愚衷之未已以渠之淺見莫若本鎭烽臺一處把守一處移屬於本邑則疲殘鎭卒庶可以息肩而保命邊堡亦足以堅緻而無虞且以近日民産觀之民之大務莫若乎農與桑也山耕水耨民習其法焉防隄築堰民知其制焉八路中畿甸之耕具與農法最得其要今不必創出別件道理他樣制度至於植桑一款不可不另加申飭矣肆昔先大王臨御之晩年別領十行之綸音家家而樹之戶戶而植之至於千株之多則自官指名而論報自上給資而酬功至今頌禱之不已大抵桑之爲物易生而易老纔過十數年則或爲螬蠐之所蝕或爲啄木之所毁沃若其葉全失奮色遠揚其枝又成枯査以渠迷見莫若行關於列邑守令使民各自依前樹植隨其勤慢以施賞罰敎以招問面叩如有可施之說論理草記有司堂上○雲巖所安島居民金重聲等上言以爲所安島乃是濟州往來候風之地凡奉命官行候風留連一行諸人支應供饋等節全責於島民候風不知幾許之多日供饋亦不知幾許之定數貧殘島民不能仰事俯育乙卯繡衣之行所安島民之弊登於啓聞特蒙釐革啓下節目昭載於備局關文及營本邑與本島揭板而遐鄕人心不淑島民難保之弊漸次復生不一其端故後錄仰訴其所生弊復踵前習者莫非無官長主鎭之致伏乞一依後錄更爲釐正事亟令備局發關本道嚴飭該邑以爲安堵奠居後錄一甘藿本島所産也進上後蒙利而拘於重大別定邑內勤幹人無弊進上而不無弊端故釐革時罷此名色則島民事當進上而本邑南倉色吏不有釐革之節目肆然都執專呑餘利稅納錢三十兩使浦民責納稱以每年冬至使求請收斂五十兩錢又捧漁戶十五名每戶十兩錢一罷葛島移屬於蘭鎭時軍丁四十四名屬之本島而每名二兩合八十兩徵納一濟州四官行候風於此島時官隸貽弊於島民一奉命別星往來及押付與拿來罪人時候風留連不知幾日不無弊端一胡船或倭船冬天漂泊本島則七邑太守來到經年閱月留連時島民被害實爲夥然一延齡君房本島田畓收稅導掌乙卯年革罷專出於爲民設鎭捄弊之道而自本官不用道掌收稅之斛更造大斛加捧七升每斛添加二斗三升合三斗式無前之加捧而水路六十里徵船價輸納論其導掌以地土船載運時爲弊比前倍蓰一靑大竹旣非本島所産稱以後錄錢一百四兩白地徵捧於島民一稱曰物付錢六十兩亦徵於島民莫非無官長之致乞依雲光郡法聖例特置鎭長俾無流丐塡壑之患敎以此弊卽必至之勢旣經道伯各別詳査決給有司堂上○西部閑良黃德輝上言以爲渠以喬桐京主人資生矣前府使李燁新迎時禮木及各處行下錢一百八兩出債酬應而府使旋卽遞歸新奮兩官互相推諉今爲五年而終不報給其後府使李聖默除拜時入用債錢至於九百餘兩及其還報不計邊利只以本錢次次出給渠賣家賣邸方至蕩敗伏乞前後兩項錢千餘兩一一徵給俾得保存敎以雖甚猥越民弊則民弊況朝令嚴飭之下乎有司堂上○西部龍山坊良人安大福等上言以爲渠等卽露梁津北岸新村里居生之一村衆民軀命計活只係於板裝船捉魚之業而酷被葦魚所漁夫等之橫侵至於漁散之境今年正月幸行時枚擧實狀冒犯天聽矣因立役漁夫單復戶靳持之事自本院至有草記置之之境而渠等乃是進上替當之船民也立夏當前今方修補魚綱措備舟楫將爲依前擧行而彼立役漁夫單拱手閒遊只俟設箭而作俑少無進上之關心渠等見此事狀益不勝痛惋至於所年納米漁夫單因其役煩以復戶還納退去之意呈訴本院者爲四十餘戶其他憑公作弊者實是立役等漁夫而本非捉魚而効力則如此之有名無實者無關於魚所使役之緊歇渠等則進上策應無弊擧行已多年所自今年爲始葦魚所漁夫之名永爲革罷五邑分定大同復戶條移屬於渠等處而渠單之散賣復戶一竝還退而渠等永爲擔當進上之役以船民換漁夫之名一依本院節目依前進排則公無萬一之疏虞民有安業而奠居伏乞亟賜變通敎以査決有司堂上○八江民人張漢柱等上言以爲渠等自國初至庚辰年前以嶺南漕運爲業資生矣失業以後無路計活至於流離之境乞蒙天恩俾復奪業敎以査決有司堂上○西部幼學柳��上言以爲渠先祖贈吏判夢寅籍物還推事屢次上言矣該府下吏或慮日後還給變幻懸錄自是例套而渠家光陽田案與府歲文書沕然相符則可謂十分無疑而該郞只憑吏言謂之文書相違一意阻搪故所秋又復上言啓下戶曹詳査出給而其時戶判初不躬査只爲移文於該府則該郞又如前防塞前後判付何等嚴截而一不奉行還推籍物斷無其望大抵該府之所以血爭者以其稅入之漸縮今有一策可以公私無害者若以光陽田畓依屯監例永永出給於渠則該府稅納依前爲之以其所餘得奉香火則猶勝於空失伏乞特賜矜諒俾得依願敎以査處戶判○咸興草土河龍彬上言以爲渠卽文忠公崙之十八世嫡長孫也崙之曾孫司僕判事碩端宗癸酉逃命於永同地被害於崔紹之手其子龍武衛承啓全家徙邊於咸興地子孫仍居焉世襲官冕奉不祧之祀至宣廟朝龍蛇之變渠七代祖漑懼其汚衊文忠祠版及近代神主竝爲埋安挈家避匿其後殘孫不能改立祠版而每歲忌辰節祀設壇行之者殆近二百年曾在先朝甲子渠從祖重紀登文科以文忠血孫特蒙殊渥且萬曆辛丑帳籍中自文忠曾祖以下十三世名字職銜載錄者及其後累代戶籍俱爲尙存渠入北始祖以下墓碣陰記皆書領議政崙之其代其孫則血孫嫡長如是繼繼矣去丙辰年仁川居河龍彬爲名人稱以文忠直孫瞞告勳府成出忠義口傳故咸興諸族不勝駭然使渠持帳籍家乘來納勳府則其時堂上具允明詳考後洞知仁川龍彬之虛僞使不敢擧論於勳府渠則明知爲嫡長而若更入啓則彼龍彬易祖之罪當照律故難之招謂渠曰彼龍彬名字旣入口傳中而今爲冒稱之人則自今式年汝以龍彬改名無妨云云仍以龍彬書忠義都案矣所年八月文忠公墓有致祭之命仍爲嫡長孫現告下敎故自勳府以龍彬入啓則有參奉調用之恩矣咸陽居河慶碩持禮曹立案而來云其父漢通謂文忠無后以旁孫繼后之意上言蒙允云禮曹筵稟時不考渠家文蹟只見慶碩之立案以謂奉祀孫而其時臺閣不知渠來派遽以換易之說至於發啓歸之於無倫之物以墓道言之則國乘有曰太宗丙申文忠奉使北關回至定平府卒而入殯于京第晉州河哥之言曰文忠以晉州座首卒于晉州葬于晉州者其果成說乎輿地勝覽新增有曰文忠墓在晉州云則勝覽之作在於成廟朝初何不載錄反載於新增乎此必是晉州河哥指文忠夫人墓爲文忠墓故也以渠傳家文字觀之文忠墓在於楊州三角洞配辰韓國大夫人及文忠祖與父之墓俱在晉州云三角洞樵牧至今傳之謂河政丞墓而墳上石物尙今宛然渠所秋躬往卜日啓墓則天灰上刻之以大匡輔國崇祿大夫議政府領議政晉山府院君贈諡文忠河公崙字大臨之墓三十二字宛然分明渠以累百年嫡長反受冒稱之名彼慶碩以一立案公然奪嫡倫紀倒置莫此爲甚伏乞亟降正祀孫之典禮判○兼司僕申命鵬上言以爲渠以無識之致不知渠十七代祖名命鵬渠差禁軍時以命鵬塡案矣考見世系之後何敢一時遵行乎渠名特許改以光晦事敎以改名禮曹○忠勳府啓言江原道原州幼學黃基重上言啓下本府限內不爲現身依例勿施○吏曹啓言長興幼學金錫采上言以爲其九代祖永幹卽中廟朝都承旨也以還復壼位事抗章爭之被謫長興碧沙驛今則溫陵復位已多日月追復渠祖前職敎旨云當丙寅之初抗章爭執果如呼籲之辭則其貞忠卓節可與金淨朴祥諸賢相伯仲而公私文獻無少槪見年前金吾覆奏之難愼良有所以苟無懲信文字則勢難擧論請上言今姑置之允之又啓言高靈御營保人咸允上言以爲其祖萬重以陜川郡將校當戊申逆變潛受贈參判金鼎運密計掩擊凶魁卒成奇功故奉朝賀金鍾秀陳達事蹟貤贈軍資監正而渠祖以僉知中樞府事原從一等功臣載錄於錄券今此贈職乃是違式令該曹考例稟處云旣經僉樞而贈以堂下之職者職由於本曹之不察請原單子勿施更以從二品相當職下批允之敎以今政下批又啓言安峽幼學徐載逸上言以爲其父嘉善相沃恰滿百歲而歲首修報時未免見漏特施恩資云請分付道臣使之詳杳報來後更爲稟處敎以老人之事何待査報卿其卽爲分付京兆考籍以來後依定式加資付職以口傳擧行又啓言南部幼學李明彬上言以爲其父前府使淧年今七十而不得與於一視之澤得蒙加資之典云朝官年七十而未及緋玉之階者加一資事旣有成命請依他例施行允之敎以今政下批又啓言黃澗幼學孫師曾上言以爲其父後進年今七十七而庚辰年溫幸時以都次知都監領率鄕吏擧行而甲寅年以年七十獨未蒙偕老推恩之典丙辰年溫幸陪從人擧蒙恩資而又未蒙恩得蒙恩典云請分付道臣詳査委折且考帳籍報來後更爲稟處敎以取考兵曹回啓施行又啓言楊州幼學李億運上言以爲其父通德郞永孚年今八十二而見漏於今番恩典願蒙一視之澤云請分付道臣詳査報來後更爲稟處敎以詳考京籍口傳下批又啓言綾州幼學吳鳳祥上言以爲其祖瓚有曾於甲寅年以偕老當入於加資之恩典而以設賑時願納旣蒙加資故不復入於偕老成冊矣願蒙恩典云願納與推恩事件各異似不當以願納陞資之故不爲擧論於偕老推恩之列而其孫之呼籲如此事甚訝惑請分付道臣詳査報來後更爲稟處敎以雖考原籍可以知之如果然矣依他例口傳下批又啓言觀此高陽幼學兪漢天陰竹幼學朴建仁淸州幼學朴柔煥長城幼學朴東益光州幼學徐鳳儀長興幼學朴精根海州幼學李濂錢原幼學李熤春川幼學沈樂希等上言則漢天之父彦順建仁之父大觀柔煥之父漢斗東益之父鳳休鳳儀之祖得逸精根之祖就玄濂錢之祖範國熤之父光新樂希之父鳳浩已於甲寅年或以偕老年七十或以士庶年八十特蒙恩資而俱願蒙加資之典云各人之年俱未準九十而有此格外干恩請上言勿施允之又啓言光州幼學梁會澤上言以爲其父宗海今年七十二而偕老願蒙陞資之典云格外呼籲極爲猥屑請上言內辭緣置之允之又啓言觀此開城府出身具在敬公州幼學金養祜上言則以爲甲寅春偕老人加資時具在敬之父武科出身仁萬金養祜之父俱已年至七十一而以其母年之未滿七十見漏於修啓中願蒙一資云兩人之妻年旣未滿七十則不得入於加資秩事理當然到今呼籲極涉猥越上言內辭緣竝勿施養祜則不書渠父名字者尤極駭然請分付道臣各別懲治允之又啓言觀此安東幼學金思翼康津幼學宋錫圭等上言則思翼以爲其父僉知紹今年八十依例陞資云錫圭等以爲本縣幼學曺錫慶父母以偕老已受僉知職牒而年今八十四願蒙加資云今番恩典只及於未及緋玉之人則思翼等之如是呼籲有違朝令請上言內辭緣勿施錫奎等則曺錫慶父之陞資與否何關於渠而爲人干恩有此瀆擾者極涉怪駭雖以錫慶父名之初不載錄觀之可知其奸情所在請分付道臣各別嚴査懲治允之又啓言金海幼學許儻上言則以爲其父東曮以孝行已蒙贈職而職牒尙未祇受令該曹職牒成給云取考本曹謄錄則丁巳歲首孝烈別單之啓下本曹者數甚夥然旋因本曹及禮曹之陳稟就其中更爲詳覈其實蹟十分停當然後待後式年啓下始擧贈典之意已爲定奪矣不待後式如是呼籲極涉猥越上言請置之允之○禮曹啓言慶尙道生員金宗鐸等上言以爲前朝忠節人判奉常寺事安俊請施節惠之典云此事年前因奉命承宣之陳達旣有臣曺覆奏又命大臣收議實出於朝家崇德尙賢之意則只當恭俟朝家處分而又此煩籲極涉猥越請待大臣獻議稟處允之又啓言四道儒生盧��等上言以爲麗末忠臣成思齊朴門壽追享表節祠事丁巳園幸時上言有問議大臣之命而尙未追躋云成朴兩人之苦節卓行與曺林益匹美竝名尙今湮滅士林之所惜而所謂杜門洞七十二賢名姓多不傳不能一一闡發則春秋所謂所聞所傳聞之異辭自古已然以諸賢晦迹自靖之心亦未必待俎豆棹楔之典而有所增損況年前旣有待大臣獻議之命則只當恭俟處分而已又此呼籲極涉煩瀆請上言置之允之又啓言慶尙道儒生梁益聖等上言以爲晉州故處士贈持平鄭栻生有異質四歲遭父喪絶乳不飮六歲居母憂執禮如成人十九歲讀胡銓斥和疏慷慨流涕曰大明已亡夷狄猾夏今日之冠儒服儒者豈忍求功名遂廢擧業專心學問名其堂曰明菴以寓不忘天朝之義所居頭流山中有武夷九曲嘗築臥龍庵于其上自畵諸葛武侯朱晦庵像朝暮瞻拜跡不出西山洞口者四十年常語其子弟曰吾死之日必書吾銘旌曰大明處士首陽鄭其之柩噫鄭栻眞可謂崇禎之文山海東之魯連也是以世之斯文秉筆之人有辭於其譜狀必許以春秋大義已至於登褒受贈而蓋其學自節義流入於道德氣像如壁立千仞爲一世之標準則顧今尊尙之道合有祭社之禮故應敎趙之瑞賜額院宇在於本州新塘而鄭栻於趙之瑞爲外裔而平日師宗無異親灸渠等方欲以鄭栻追配於是院而不敢擅便伏乞特許配院之請以爲激勵世道扶奬節義之地云鄭栻以一介韋布隱居求志義秉陽秋介然有廉頑立懦之風而書院之新建與追配朝禁至嚴且非上言干恩之事請置之允之又啓言全羅道進士金聖求等上言以爲南原故進士趙慶男卽故右議政涓九世孫也年甫六歲嚴父見背躑躅叫呼哀動傍人不着色衣不食肉膳此固生知之孝而逮至十三又遭母艱躬自負土以克襄事饘粥絰帶以至終制年未成童居喪遵禮在古未易也旣失怙恃奉養祖母許氏讀書耕田負米汲水聲聞藉藉及長學問深邃詞藻穎達南人至稱以山西處士兼以勇力絶倫武略入神竝應文武科試大小鄕鮮輒皆嵬中奧在壬辰島夷之東猘也擊劍雪涕奮不顧身欲赴行在而以許氏年老不忍絶裾背負逃難備經險阻及聞西狩之報痛哭不欲生又見哀痛敎諭書因憤慨作詩遂鳩聚義待伺機襲擊或聲援於錦山之陣或偵諜於倭橋之戰若其佛隅峙之戰出奇殲馘德彦谷之戰設伏鏖賊重以山洞之夜斫瞞奴酋而全勝山陰之火功蕩賊藪而灰燼躡賊後於河東之役而隻輪不返設奇兵於竹田之捷而義鼓有聲蟹峴之突圍炭窖之逐奔蓼溪之追斬星嶺之潛襲乘機制變神出鬼役雖在驅馳之中不廢晨昏之禮使祖母許不知有深山避寇之苦偉哉賢哉倭酋聞風戒其下而勿襲天將擊節壯其言而納拜環方丈附近州縣得張遏徂之勢以成削平之功者莫非趙慶男倡義之力也天將劉鋌留陣南原之時燕峙之捷倭橋之勝贊晝實多鋌常以先生稱之曰眞所謂學究三才匈藏萬甲雖古之名將莫能相尙大小凡百餘戰未嘗一北漆齒之斬獲不知幾千百級竄民之全活不知爲幾千百人而人皆勸其獻功於幕府則曰爲國討賊臣民之職要功望賞非讀書講義理之士所爲也讓功與人一不自居遂晦迹山林以書自娛手錄日記自壬辰至戊寅四十餘年之間上而朝家下而鄕邑大小機務戰守勝敗與夫詔咨敎檄毫收縷拾至於一行文字一人義烈無遺漏遂成八卷冊子時移事往前鑑瞭然較諸懲毖錄倍加詳悉儼然有南北史筆法此誠慶男之知我罪我之文蹟況於邑誌及忠烈錄昭昭可考而慶男之所居本府有天使臺天將之爲問計而來是臺也有弓藏谷以慶男之藏是谷而有是名也當其時也寸勞尺功罔不蒙褒而獨此慶男之卓卓懿行尙無追褒之榮云龍蛇之難倡義諸臣歷落相望列聖朝前後褒奬無微不闡今此趙慶男實蹟偉烈果如上言內辭緣則其在樹風賞功之道有不可泯役請分付道臣詳考可據文蹟報來後稟處允之又啓言全州進士朴相一等上言以爲故滿浦僉使宋文祖早登上庠出入於先正臣趙光祖之門學識高明智勇絶異以文武兼備之才爲一世之推詡當嘉靖之世北胡猖獗朝家以無可將之才深以爲歎先正臣以文祖薦于朝家特除滿浦鎭防禦使文祖感激殊恩承命赴任整其部伍飭其防守號令明肅韜略神密虜果聞風遠遁不敢近邊者數年忽因大霧虜敢入境文祖挺身獨出殺胡數十盡奪其器械朝廷嘉之特賜袍帶而褒賞之其後一年虜又大入事機危急一髮孤城萬無用武之地文祖仰天歎曰朝廷非無武臣而特送我者爲平此寇也今賊勢憑陵兵窮力盡天亡我之秋也然聖主特命之恩有不敢孤我當竭力血戰而死復集散卒接戰未半爲流矢所中文祖恐驚動士卒諱若不病裹瘡臨陣勵氣督戰及其再三中矢儼然正坐而死張目怒髮宛如平昔左右裨校不知其死前後騎卒追擊不止虜亦料生而退邊境自此始安時卽嘉靖丁巳五月初八日也其時事蹟昭載於金溝邑誌及戰亡錄等書而未蒙褒奬之典請降旌褒之典云果如上言內辭緣則旌褒之典不宜靳惜請令本道詳査報來後更爲稟處允之又啓言春川幼學宋麟休等上言以爲李維復至行根天純誠出人親年過耋病篤痿痺轉側須人維復手護扶將晷刻不離親病之中忽思雉灸時値夜深崍市亦遠無路求得際有一猫自外叩戶開而視之則獵一大雉不齧不嚼全以授人大小村人無不驚歎至今傳謂李孝子家方其親病之危劇斷指注血旣絶回甦得延數歲及其喪也晝夜哭擗盡其誠禮葬後盧墓一如定省盂粥匙鹽以終三年生而盡其養死而盡其哀雖求之於古孝子無以加矣乞賜旌閭之典云果如上言內辭意則誠爲可嘉請令道臣詳探報來後稟處允之又啓言全羅道儒生朴宗榮等上言以爲咸平故處士鄭宗岳奧在幼少事親有節及至長成行義彌篤家貧而誠積菽水親病而每嘗糞溺肉強而難嚼者嚼而進之物貴而難致者致而供之抱負病親隨意所之病親之瘇瘡躬自吮之得以復完及丁外憂幾至減性偏母病瘧露設香燭祈以代命時嘗痢便驗其差復遂至遭艱盧墓之側虎豹縱橫而朝夕臨哭小無畏㤼六年啜粥隣人感化咸稱孝子此其純篤卓異之所覩記也乞賜褒奬云果如上言內辭意則誠爲可嘉請更令道臣詳探報來後稟處允之又啓言黃海道幼學李箕運等上言以爲平山故知事金宗慶自在孫提有器度善屬文能草隸見者奇之八歲出爲仲父後時養母蔡氏獨在堂而家貧無以供菽水甫弱冠歎曰科宦榮養非時日可期遂決意明農晨夕上堂甘旨盡職中歲貲饒分給弟侄又出其羨餘置學田構小齋聚一鄕生徒以課其業人多賴以成業蔡氏以天年終哀毁殯斂必遵禮制朝夕上墓如晨昏之禮不以風雨或廢泣血三年淚盡眼枯不卞戶庭轉側須扶而猶不廢廟謁及其逝也使從子背負至廟門泣告永訣歸臥正寢而逝其誠孝可謂根天矣請降旌褒之典云果如上言內辭緣則誠爲可嘉請更令道臣詳探報來後稟處允之又啓言全羅道幼學高漢平等上言以爲興德故學生李尙藎忠孝家後裔稟性慈仁學究行篤孝親悌友之道不越乎小學之書遵奉先業敎率後進鄕隣之所共推而遠近之所景仰也當其父母之病夜則祝天晝則煎藥隨時嘗糞至誠待症及其天年以終則送終諸節一遵家禮三年泣血無異袒括之日淸晨拜廟朔望省楸雖祁寒暑雨未嘗間廢父役之後奉其季父無異於父而不敢以年老少懈餘事文章亦致精微以親命赴擧屢發鄕鮮親役之後廢擧杜門潛心聖賢書以謹身敎子爲一家之柯則豈非聖世之逸民乎其懿蹟實行請無至泯役之地云尙藎以經學超異年前抄入大學類義校正儒生而居家孝行之如是篤至又非尋常曹聞之比則此等之人宜有拔例褒尙以勸鄕俗而恩曲體重有難遽議請更令道臣詳探報來後稟處允之又啓言興陽幼學柳濟濂等上言以爲渠鄕有一門四孝子之稱故士人禹命中命一兄弟其子姪仁東仁濟是也命中兄弟母病斷指得甦半餉廬墓哀毁山獐來守及其父憂一如前喪命一頰腫其子仁東吮而得蘇又得末疾仁東斷指仁濟裂指半日得效請降旌褒之典云果如上言內辭緣則誠爲可嘉請更令道臣詳探報來後稟處允之又啓言鳳山幼學金義敎等上言以爲本郡故士人梁極自在童穉事親至孝每當親憂嘗糞甛滑禱天籲神願以身代人皆以異童稱之及其長也孝養備至居廬三霜哀毁過節卓異之行已著於童穉彌篤於衰境兼有學行鄕里著稱其妻李氏禮事舅姑敬必其夫不下於古之賢婦人而姑病七載躬執湯藥不小離側斷指注血回甦三日又有異事焉隣里失火延及其家梁極奉家廟而呼天李氏負姑而蹈地俄頃之間風反熖滅獲免其禍此是鄕人之共覩一道之相傳者地奧在戊寅郡內士民道內章甫赴訴官門營門自本郡七度請褒於巡營而乙卯年郡貢之薦曰孝著廬墓才達經學八字首擧而李氏亦爲褒報請施褒揚之典云果如上言內辭意則誠爲可嘉請更令道臣詳探報來後稟處允之又啓言全羅道幼學李昌一等上言以爲羅州故處士崔汝軫七歲遭父喪哀毁踰制其兄纔十歲而事之甚恭鄕邑稱之曰孝童悌兒三年喪畢供養母氏克孝克敬母病思食黃雀煎遂乃巡簷入林拭淚誠求忽有四箇黃雀飛入鼎中作煎纔供厥疾乃瘳其後母病斷指注血延壽半年及其居憂一遵古禮三年不惰非但孝行之若是純篤而已秉家之日別立一庫咸聚五族恤其窮乏資其婚喪同居共爨禮儀肅穆師沒之後入長城明石山結茅溪上潛心經籍不出脚於洞外蓋其實行正學使人心悅而誠服一道之褒書屢起九郡之通章交至守牧之薦報交至方伯之啓聞不止而尙未蒙褒顯旌烈之恩云果如上言內辭意則誠爲可嘉請更令道臣詳探報來後稟處允之又啓言尙州幼學李大圭等上言以爲渠鄕中故通德郞成喜徵及其孫生員憲柱曾孫學生宇烈三世絶稀之孝卽一道人之所共欽歎而傳誦者也前秋園幸時齊聲呼籲啓下禮曹禮曹關于本營使之査報本邑據實報營已久而尙今寂然又此呼籲請旌褒之典云果如上言內辭緣則誠爲可嘉請更令道臣詳探報來後稟處允之又啓言忠州幼學蔡弘韻等上言以爲本牧故通德郞崔宗運自先世以來一門之內九孝相承至於宗運自在孩提惟父母是從是順不待敎導殆若成人六歲遭母喪晝宵號哭見者涕下嘗事父及繼母定省以禮甘旨適節左右服勤一出於誠與敬而已及父病浹月不鮮帶竝日不下箸禱天祈神殫其誠力至病已谻斷指和藥得延晷刻之甦及父沒執哀踰制每當忌日則雖至末年哀痛之情無異袒括之時也其繼母年至九耋病淹床席夙夜侍側先意承事繼母每曰汝在我側輒忘沈痾之在身也家人或請代勞則輒不許曰事親之事豈令人代之乎終始不懈焉幼時失恃常爲至痛至母喪周甲之年情不自抑遂行追服之制饋奠練祥以終三年其叔父母老而無子奉養於家如事其父母及其歿至卒哭而哭不絶逮期年而不近酒肉至其臨終著家訓數十條勉戒其子侄者皆切實孝誼之方且縷縷末音惟以未得終養於繼母爲遺恨可見其死不忘親也其孝行請降旌褒之典云崔氏之五世九孝皆蒙列朝褒旌之典而宗運又能克繩先武有此卓行譬之李氏之八旌門足可齊名方當聖朝敦倫敷敎之日此等之人不可不旌其門閭以闡其美而棹楔體重請令本道更爲詳査實蹟報來後稟處允之又啓言永興幼學朴斗輝奴金三金上言以爲渠上典朴斗輝幼背慈母繼失嚴親奉養繼母四十餘年極盡其誠母病三年躬奉湯藥晝夜不離及其歿也年已衰老常持衰麻且與異母弟友愛備至至若事師之節生時善事死後心喪每於亡日助需躬齋不憚風雪此豈非孝友之出天乎斗輝曾孫亨春奇疾沈綿其妻崔氏夙宵相守誠意備至而終至於不救則崔氏從容斂襲仍卽飮毒自殞於夫尸之傍同日就柩同時入地其凜凜之節實所罕有斗輝之孝行崔氏之烈行請降旌表之典云果如上言內辭緣則誠爲可嘉請更令道臣詳探報來後稟處允之又啓言陰竹進士金得悌等上言以爲本縣故學生李希晟妻鄭氏自幼誠孝根天母得奇疾竭誠救護夜必仰天而祝乞以身代旣而母病自瘳及歸李氏事舅姑如事父母舅有妾許姓女也性極狡惡一日鄭氏舅適出未還希晟亦出遠村而許女以一椀魚羹進于女君崔氏崔氏以獻于姑朴氏姑婦相對而啜少頃姑婦一時嘔血仆地初終之後希晟及鄭氏大疑許女而終沒可捉形跡因循時月矣鄭氏舅忽嬰疾危劇謂鄭氏曰以汝之誠孝終不能活我可謂天道無心矣因以奄忽希晟繼又疾劇希晟泣謂鄭氏曰許女之置毒行凶十分無疑巫卜皆以爲吾家喪變詛呪所祟而未得眞贓矣今吾病如此君勿從我而死必復此讎言訖而死鄭氏掘得紅袱所裹於廳柱下以人頭髮爲七絞樣內有一段人骨及諺書許女跳入攫奪鄭氏急往官前哭訴凶變縛致許女母子捉入官府果以行藥埋凶情節箇箇直招而終不依律處決只待許女之自斃鄭氏病劇適聞道伯巡到本州亟欲面訴舁疾而進半途氣塞從者舁還鄭氏哭而叱曰血讎未復何以生爲促令趲程纔及官門冤憤上激嘔血數升昏絶良久復開眼視之曰天也我何面歸見夫子於地下因流淚被面皆赤血遂奄然而逝諺單猶在手中本倅聞之至於廢食道伯亦加慘憐優給初終之需其後鄭氏家將改棺而葬發斂視之面色如生血淚流至腮下噫死而不死雖古之烈丈夫氣魄果有能如是者乎特許旌褒以風民俗云本事非但人命所關實是倫常之變本道之尙不嚴査登聞如法勘斷未知有何疑眩而然而鄭氏之前後孝行畢竟卓節求之古烈女亦可謂無愧今旣登聞之後不可湮沒請更令道臣詳査報來後稟處允之又啓言慶尙道幼學李一駿等上言爲道內昌寧故孝子成大乙請旌褒之曲成大乙以鄕曲微賤之類有此卓異之孝行譬之讀書識理之士夫尤合嘉尙而食物之給旣蒙特恩又請旌褒極涉煩瀆請上言置之允之又啓言全羅道進士李昌祐等上言爲道內昌平故士人全禹昌及其妻張氏孝行請旌褒之典全禹昌夫妻孝行俱極嘉尙而給復之典已是特恩加施旌閭太無限節今此上言極涉煩猥請置之允之又啓言慶尙道幼學李壽權等上言以爲昌寧故學生成孝悅妻孫氏夫死之後從容立節請降棹楔之典云孫氏烈行道臣旣已狀聞則當依年前定式待後式年稟處而今此煩籲極涉猥越請上言置之允之又啓言瑞興幼學高雲翼等上言以爲本府故士人申在舜妻柳氏自在髫齔事親至孝令譽素著及歸申家事舅姑能盡孝婦之道事家夫克效烈女之行其夫客殞柳氏馳往治喪無有餘憾返喪之後潛自致命竟與其夫同穴而葬本邑士民擧實呈單自營門已爲啓聞請賜旌褒之典事有此呼籲云柳氏下從之節誠足嘉尙而本道旣已啓聞孝烈抄啓每於式年擧行事曾有定式則不待後式徑爲煩籲極涉猥越上言置之請分付道臣此等之類嚴加禁飭允之又啓言定山幼學李義浩等上言以爲定山故學生韓逵及其子箕宗卓異之行純篤之孝兩世竝美一方齊頌向在丁未今左相沈煥之時爲御史參之公論竝擧父子登諸啓達矣及夫該曹之論啓也只擧其父請施給復之典至於其子初不擧論一是純孝而或褒或否士林嗟傷其父子特許旌閭事有此呼籲云韓逵父子之皆有孝行雖極可尙其父旣蒙褒揚則豈可以其子之獨未霑恩又爲呼籲給復已是特恩則何敢以死後之加施旌閭更事煩瀆乎請上言置之允之又啓言慶尙道幼學鄭克毅上言以爲渠祖父相元卽忠毅公文孚之玄孫也忠孝之行出於家庭詩禮之學得於天賦事親之誠爲己之學逈出一世及其親喪六年居憂廬墓盡哀每當親忌必以餰粥一如初喪少時遵親意勉爲擧業屢中鄕鮮而以親老曠侍不赴覆試親沒之後永廢擧業逮至戊申之亂人皆奔竄渠祖流涕而語門子弟曰國家不幸亂賊斯起吾老矣不能倡義討賊爲人臣子死有餘恨汝輩赴陣擧義當不忘我忠毅公家法與其婦人同謁家廟而言曰賊兵若來吾與君當效趙昂發夫婦平亂之後里丁之赴陣者以牛酒私搞可見其忠孝之俱全也一道章甫以渠祖忠孝事蹟屢呈營邑尙無褒善之擧云孝烈請褒必待公論子孫呼籲例不得許施請上言置之允之又啓言潭陽幼學李長魯上言以爲渠之四寸兄宅魯無后身死以宅魯族姪昌燁欲爲立後聚會諸宗成出文蹟而所後家父母俱歿之後不得循例禮斜昌燁特爲立後於宅魯事令該曹稟處云請昌燁特爲立後允之又啓言沃川前直長李熙輔上言以爲渠之四寸弟故修撰迪輔嫡妾俱無子欲以渠之同生弟俊輔第三子宲源立爲後嗣迪輔夫妻俱沒受者無人不得循例呈狀禮斜云請宲源特爲立後允之又啓言長城幼學柳瀕等上言以爲渠之十五代祖卽佐命功臣右議政文城府院君忠景公亮而至于八世孫明涵無后身歿先祖祠版亦爲失傳矣昨秋幸行時有詢訪佐命功臣之命而渠等散在遐土晩始聞知京鄕諸宗今方會議定得嫡孫請以明涵十寸弟希沃之子頲繼爲明涵之後云忠景後裔之散處京鄕者旣甚蕃衍而嫡嗣中絶以至祠版之失傳則立祀孫奉香火自是不容已之事而積年抛置及至勳裔命訪之後始乃請立嫡孫者事極不誠所當勿施而勳臣奉祀與他自別請依所籲許爲祀孫立案成給允之又啓言開城府幼學張天茂上言以爲渠之族兄天玧以累代奉祀之人無一血屬而夫妻俱歿以天玧同姓四寸弟彛俊之第二子漢成欲爲繼後而受者無人不得循例呈狀禮斜云請漢成特爲立後允之又啓言光州幻學崔宗德上言以爲渠之族姪坦之以屢代奉祀之人無子身死以其同姓四寸兄畦之第二子牟淳欲爲立後坦之夫妻俱歿不得循例呈狀禮斜云請牟淳特爲立後允之又啓言義州故學生崔性忠妻金氏上言以爲渠無血屬家夫身死以渠夫同姓八寸弟大德第二子永祚欲爲立後大德夫妻俱歿與者無人不得循例呈狀禮斜云請永祚特爲立後允之又啓言槐山幼學全希天上言以爲渠之同姓六寸兄浩天無子身死以渠第二子甲完欲爲立後而浩天夫妻俱歿受者無人不得循例呈狀禮斜云請甲完特爲立後允之又啓言扶餘幼學洪述鍵上言以爲渠年近六十嫡妾俱無子以渠十六寸述道第二子先吉定爲立後僉議純同而述道夫妻俱歿許與無人不得按例呈狀禮斜云請先吉特爲立後允之又啓言南原幼學金圭成上言以爲渠六寸弟圭瓚嫡妾俱無子身死至於絶嗣之境故欲以圭瓚之四寸弟圭相第二子元鑑立爲後嗣諸族相議完定而圭相夫妻俱歿不得循例呈狀禮斜云請元鑑特許立後允之又啓言茂長幼學李譍瑞上言以爲渠嫡妾俱無子以其同生兄恒瑞第三子末得欲爲立後而恒瑞夫妻俱歿與者無人不得循例呈狀禮斜云請末得特許立後允之又啓言淸州幼學申星權上言以爲渠五寸叔福淵以累代奉祀之人不幸無子故渠爲其所重出系於宗家本生家則仍爲無子而渠父母俱歿後嗣靡托欲以渠五寸叔百淵之子極權立爲渠本生父博淵之後而受者無人不得循例呈狀禮斜云請極權特爲立後允之又啓言木川幼學李東華上言以爲渠七寸姪宅魯嫡妾俱無子而夫妻俱歿累代香火將至廢絶以其同姓八寸弟益東第二子昌燁欲爲立後益東夫妻亦爲俱歿與受無人不得循例呈狀禮斜云請昌燁特爲立後允之又啓言全州進士崔景祿妻韓氏上言以爲渠父韓再增嫡妾俱無子而不幸身死故以渠父八寸相增第二子祉鉉欲爲立後門長諸族相議完定而渠父母俱歿受者無人不得循例呈狀禮斜云請祉鉉特許立後允之又啓言北部業儒趙德陽妻李氏上言以爲渠弟浹夫妻俱歿而初無一箇子渠父母祠板永無所歸渠弟居山察訪溶有四子故爲立後之計屢次懇乞而溶謂無所重頓無肯意溶旣是渠父從子則猶父猶子豈無所重而乃有此不忍爲之事請以溶第二子應植定爲渠弟浹之後嗣以奉渠父母之祀云矣凡繼後之法兩家俱從情願而生家如或不許則有難勒定而浹之於溶雖非宗家溶之於渠父旣是從子則從父絶祀在所當念而況有四子如是靳持不肯許與實出人情之外似當許施而係是人倫重事請上裁從之又啓言和順生員崔時潝上言以爲渠累代主祀而無子欲以同姓四寸弟時源第一子爲後與門長諸族許以證之而事異常格不得循例呈狀禮斜云長子立後雖非法典若爲其所重而與受的實則許其情願亦多可據之例似當許施請上裁從之又啓言西部故學生柳瑨妻李氏上言以爲渠夫早世旣無嗣續終鮮兄弟屢代祠版屬托無處春川居珹幸有三男故其第三子再甲請爲取養屢次哀乞則托以貧寒終不許諾請以珹之第三子爲渠養子云云凡繼後之法兩家俱從情願而生家如或不許有難勒定而珹旣有三子坐視至親之絶嗣不肯許與實非敦睦之誼似當許施請上裁從之又啓言陽城故通德郞洪晬女洪氏上言以爲其父晬不幸早歿有子一人旣冠而夭一門子姓惟有族從兄宗烈第二子大休故渠哀懇而終無肯意請以大休爲渠父嗣孫云宗烈旣有二子而坐視宗人之絶嗣不肯許與有非敦睦之誼似當許施請上裁從之又啓言安城幼學朴應漢上言以爲渠嫡妾俱無子女與門長宗孫相議以族人慶世第二子來復定爲繼子其父身故其兄來泰不敢擅便乞蒙天恩云來復之生父雖己身故其兄雖未擅便門長諸族曾與立證議定則其在繼絶之道合有從厚之政似當許施請上裁從之又啓言結城幼學金履大上言以爲渠年迫六旬不幸無子同姓十二寸兄履道有六子故其第四子聖淳請爲立後則履道不無矜念之意而尙靳快許請以聖淳立爲渠後云履道旣有六子而坐視宗人之絶嗣不肯許與有非敦睦之誼似當許施請上裁從之又啓言星州故學生李晟東妻李氏上言以爲渠之亡夫以宗孫無子而八寸弟慶東幸有五子以其第四子繼一率來爲嗣事遺托丁寧故渠躬乞取養則拒之愈固請以繼一立後於渠夫云慶東旣是晟東同高祖之支孫而又有五子則一子入繼宗嗣事理當然似當許施請上裁從之又啓言安義僉知林尙㾾上言以爲故判決事林薰卽渠六代傍祖而至于六世孫章瑞嫡妾俱無子而身死與諸族相議以章瑞四寸第翼瑞第一子應律定爲章瑞之繼子乞蒙天恩云長子立後雖非法典儒賢絶嗣在所當念而諸族之僉議亦云純同則許其情願亦多可據之例似當許施請上裁從之又啓言安東幼學金始敬上言以爲渠只有兄弟而其兄如弼早死無後渠年近五十尙無嗣續勢將爲兄求子以續先人之後而三從弟始定有三子以其第二子璧年發說哀乞終不聽從門族門長秉法裁之一向牢拒請以璧年立爲渠兄之子云始定旣有三子而門長諸族發論勸成則可知其爲公論而終不肯許有非敦睦之誼似當許施請上裁從之又啓言禮安幼學金朝玉上言以爲請以渠十二寸兄粹玉第三子俊依前繼後云而此事昨年秋因金粹玉上言關問本道矣日前本道回移以爲査問於粹玉門長金紹處紹年老使其子東翼書進原情盛言朝玉之生育無望立后無處而粹玉旣有三子當許不許之狀粹玉原情則專以朝玉與渠寸遠無所重前祖率養他子還爲逐送欲爲橫奪渠子萬萬無據爲辭道臣結辭則以爲立後之法兩家俱願然後始可與受朝玉之於粹玉旣是寸外又非宗孫粹玉之對擧呼籲不是異事爲辭大抵立後之必待兩家俱願所以重倫紀也而前此或有以生家不許仰徹天聽則本曹以從厚之義拔例許施亦多已例今此金朝玉自初從實呼籲與圖出禮斜有異啓聞許施旣過四年之久便是倫紀已定還爲罷養終涉重難請依丁巳金朝玉上言判下施行允之又啓言北部幼學安榘上言以爲渠以繼三世之宗雖有二子長子光鼎有奇疾後妻子光直年近三十又無子女渠今六十六歲哀老癃廢相倚爲命者只是光直渠母在世時同生弟策欲以光直爲子而渠母以光直無異獨子不可出繼爲言渠四寸弟業卽三寸奉祀者身死無子三寸叔母在世之日亦不得發口矣渠生家四寸兄根有子女而以其子光晋繼其兄權之後身非奉祀元無所重若欲繼後則同宗之中多有可得處而同閈居生三十餘年未嘗一言及於繼後二字矣渠母歿後八年丙辰忽以光直爲言故渠不勝驚惋答以何忍發此言矣去戊午春光晋駕前上言則該曹以生家不許置之啓依回啓施行判下上年八月光晋又爲上言則該曹回啓辭緣又復如前兩次判下矣今年正月其母金氏又暗地上言不擧其前後事狀但以無嗣屬爲言至蒙許施之命情勢若不憫迫則同堂之間豈有不許之理乎三世之宗旣甚孤危亡母之言若是丁寧而乃以無所重之身宗族可得處有五子四子三子者而必欲勒奪不可許之子再度上言置之之後不有法典母子迭出潛自上言實是至親間變怪俾卽罷養光直云同堂之親無異同氣根之於榘又是長兄而根之子光晋旣繼其生家父母之後則其在敦睦之義一子許養不宜若是靳持又況今春許施之命出自特恩則到今還罷有難容議而安榘之縷縷所言專以亡母之遺托爲不可許養之端人子情理亦無怪其憫迫且近族中多子可得之處不止一二云則安根家之必欲得生家不許之子亦何委折以一邊之言遞然決定亦非重倫紀之道請使門長從公論詳細呈單後更爲稟處允之又啓言尙州幼學孫翼慶上言以爲族人誼顯稱以無子以渠弟晋慶今春園幸時潛自上言圖出禮斜誼顯僞斜請卽爲爻周云一邊之言有難準信請令本道其門長諸族處詳査報來後稟處允之又啓言黃澗幼學鄭師行上言以爲渠以亡父繼後子又無嗣續以八寸兄鄭師洛第二子稙欲爲立後去丁巳八月幸行時上達蒙恩成出禮斜矣不意戊午正月師洛誣訴禮曹至於罷養渠之季妹敢陳其冤枉於法駕之前伊時禮曹回啓以其妹之代娚上言有違格例竟置勿施之科渠父生時常以爲必以七寸姪師洛之第二子爲後臨沒時以此意作爲遺書親授子女成服後渠抱遺書往見師洛萬端哀乞則師洛頓無肯許之意渠於丁未八月上京方欲上達渠之生母病中師洛以錢穀多般施惠萬端慫慂以取養生兄之兒勿取師洛之子等語受出遺書不得已取養生兄之子矣不幸取養之兒又未娶而夭丁巳八月輦路上言幸蒙天恩復續旣絶之嗣師洛以誣罔之辭呈單禮曹有曰長子稑則癃疾病廢有若獨子無兄弟者然而稑之素所強健一世之所共知又曰有四寸之子云而渠果有生家四寸而長子病廢次子尙幼且亡父遺托必欲以曾稑子孫立後則不可捨此而取彼也又曰有六寸之子云而逃走不知去處師洛前後爲說無非誣訴渠之季妹呈于禮曹禮曹行査本邑收議鄭氏宗中竟至罷養師洛本以豪富盛黨鄭氏一門太半爲期功之親雖其收遠者莫非衣食於師洛鄕人官吏莫不趍附渠則單獨一身至貧無依故收議時所謂門長鄭涉亦是師洛邊人又非門長而自斷以不當許者豈非爲師洛右袒者乎伏乞勿復行査亟命有司師洛第二子稙還養於渠云人家立後大關倫紀近來罷養還養等競相呼籲者決不可續續許施今此鄭師行事渠言則雖有多少委折擧其要則以無所重之身不近取四寸應與之子欲遠乞八寸不許之人揆以事理終是行不得年前因鄭師洛呈狀臣曹査問其門長諸族亦無異辭至於入啓罷養則旣罷還繼尤非朝家重倫紀之道請上言置之允之又啓言晉州幼學河大中等上言以爲渠旁祖文忠公河崙以元勳不祧之位不幸及其孫無嗣晉州居諸旁孫及外裔守護墓道不墜香火者迄今三百餘年而自禮曹採訪奉祀孫則咸陽居河慶碩稱以奉祀孫以其父漢通立後文案自訴于官故諸族往考其文案果是甲午所出文案漢通以一箇河姓人不謀於宗中呈出立案而自甲午至今二十七年漢通身死其子慶碩一不省墓乃於致祭有命之日自稱奉祀孫者蓋出於希覬之意則如慶碩者不可奉文忠之祀使諸旁孫及外裔李姓諸人守護墓道否則更探其旁孫以奉文忠不祧之祀事云不祧元勳不可以旁孫外裔奉其後事慶碩雖曰不謀宗中告官立案旣至二十八年之久大中諸人不過同是旁孫今不可以一邊之言遞改已定之嗣而今番致祭命下之後諸道河姓競起紛紜皆出僥倖干恩之望宜有一番査正以杜其習請令本道更爲詳査報來後稟處允之又啓言錦山幼學西門淑等上言以爲渠先代始仕鄭國仍以鄭爲姓其後居國之西門故賜姓西門至元順帝時渠始祖以中國駙馬出來仕麗朝入我朝渠十二代祖湜爲領經筵而今以僻姓笑侮凌蔑視以賤流請復本姓鄭氏云我東罕複姓而鮮于固是先聖之後裔如南宮東方司空諸氏未聞以僻姓自嫌而人侮者雖以西門言之其本姓之鄭傳記亦無詳傳而自春秋時已是顯族西門豹之名聞諸侯澤流後世是何等名賢而乃於幾千年之後欲去本有之複姓反從未詳之鄭字其所爲說萬萬虛謊不可但以屑越論上言置之請令本道嚴治允之又啓言慶尙全羅兩道幼學裴相鼎等上言以爲渠等始祖祗沱卽新羅部長而至儒理王九年壬辰賜姓裴氏至麗初太師裴玄慶爲一等功臣今其子孫散在八路者不知其幾百千而皆以玄慶爲中始祖以裴爲姓者書姓字宜無一點一畵之加減而近世子孫中或有不念始祖受姓之字畵而裴字上加一點一橫畵焉俱以一祖之子孫而甲乙異論是非不定請復裴字字畵云字學有古俗傳聞有正訛黃氏之或黃或黃曹姓之從曹從曺其類不一至於裴姓之爲裴始自秦非子之孫而封��鄕因以爲氏周僖王時��陵封爲鮮邑君乃去邑從衣後世裴氏皆從裴字載於鄭樵通志我東諸裴亦皆當如字非衣爲佐之讖蓋可徵矣衣間有非乃是俗字見於玉篇大抵非深僻難曉之字而私家之姓字釐正元非仰煩天聽之事使之遍議于渠家諸族從長施行之意請分付允之又啓言廣州前守衛官徐宗和上言以爲渠九代祖文忠公徐居正無嫡子以良妾子福慶奉祀其子益禎有病未娶以文忠伯兄彦陽縣監徐居廣曾孫竹壽依繼后例奉祀文忠公而去壬午年間設譜廳時主事之人不書嫡七寸姪爲文忠繼后事以致擧世之疑請卞別嫡庶釐正譜牒云達城之徐皆是彦陽之後雲仍蕃衍最於簪纓而文忠公徐居正以文苑宗匠佐理嵬勳後嗣零落僅得彦陽之孫替奉其後而亦復嫡庶未分良足矜歎請分付其門長果如上言內辭緣則從實釐正允之又啓言南原幼學朴仁孝上言以爲渠以密陽朴姓中世落南不免譜牒之失傳渠六代祖安時與六代祖母金海金氏家乘及曾祖帳籍有所載者而六代祖墳墓不知所在而自七代祖以上全然茫昧無所考證此蓋渠在遐鄕聞見未廣無處徵信故也乙卯年間往淸州宗人朴光先家始得見密陽朴譜則渠六代祖及祖母金氏昭然載錄墓在淸州云云淸州宗人皆曰十分無疑而數三人以爲一番天聽得奉聖斷後當許之云請釐正譜牒云此非上煩朝家之事極涉猥越請上言置之允之又啓言平壤幼學康愚謙上言以爲渠父就宗丁酉增廣監試會試生員壯元而面試時不能逐行誦奏仍爲拔去請復科云面試一事議者屢矣而聖意每以事近迫切不許施行御極以後大小科場一未嘗面試則今此愚謙之爲其父誦冤稱以丁酉面試拔去云者考之臣曹謄錄亦無見載非理干恩極涉謬妄請上言置之允之又啓言洪原幼學姜楨周上言以爲渠父一佐北道功令科初試入格不幸身故而初試生之未赴覆試身故者例有禮曹進士之恩典乞蒙天恩云小科初試參榜人覆試前身故則呈于臣曹成出禮曹進士帖文未知創自何年而亦不過謬例至於姜一佐旣參功令科則乃是大科初試進士云云尤非可論請上言置之允之又啓言因北部閑艮金繼孫上言有査問草記之命矣査問金繼孫則以爲渠之高祖時龜卽金貴人之父而時龜之曾孫鼎起無子以渠繼後至貧無依貴人父母之祠安接於楊州忘憂里貴人墓下事持蒙天恩云所謂貴人父母不過秩卑之一監生祠板之其存其移初無關係請上言置之允之又啓言因繕工監竹契貢人李喜秀等上言査問草記事命下矣査問于該貢人則以爲己酉遷園時待令各貢十四名色爲頭各一人皆蒙帖加成給之恩典而獨未蒙恩乞命依例許施云遷奉禮成後待令各貢人特命帖加其時都監堂上徐有隣承命擧行以待令日字之久近分等施賞竹契貢人之獨爲見漏必是進排日淺而然今於年久之後冒瀆天聽極涉猥越請上言置之允之又啓言江原道乾鳳寺僧月律等上言以爲乾鳳寺卽惟政襌師衣鉢所留之地依西山大師兩處表忠之例請特賜恩額云惟政師弟密陽海南兩祠專爲其壬辰效忠之績所謂衣鉢之傳非朝家之所知至於妙香之賜額立碑係是特恩儒林祠院猶禁疊設則乾鳳寺僧之援例煩籲萬萬猥越上言內辭緣置之請令道臣嚴加禁飭允之又啓言豐基鳴鳳寺僧奉寬等上言以爲鳴鳳寺卽胎室守護寺刹而一岡上下相距逼近請移建本寺云寺刹移建初非關由朝家之事則僧徒呼籲極涉猥越所當勿施而事係莫重處至近之地分付道臣來頭巡到時奉審地形之便否果如上言內辭緣則具意見論理報來後請稟處允之○兵曹啓言北部獨女權氏上言有招問事實之命矣取見其上言則以爲渠以癸酉年奉乳之勞丙午特蒙天恩其子朴興道塡差禁軍斗料保命年今八十居接於他人廊底飢寒到骨特許藏身之需爲辭矣招問其子朴興道則其母自癸酉三月至十一月有奉乳之勞及至丙午上言渠蒙恩賞卽編禁旅而渠母老昏每患家室之靡定今又上言云前此已施之澤至厚且渥而彼以無識老女人有此非分干瀆之擧事甚屑越此難以分義責之若其效勞之實誠有不可掩者請分付地部量給如干棲身之需以爲酬勞之地允之又啓言觀此北部幼學羅應澈南部幼學金昌煥交河出身李恒吾安東幼學裵縑咸昌幼學金鍾晩密陽幼學金汝海淸安幼學李雨栽等上言則羅應澈父必觀今年以年八十一歲陞資後坐於家無顯關尙未蒙僉樞之銜金昌煥祖嘉善孝先昨年以前朝官年八十歲陞資李恒吾父嘉善遇春今年九十五歲裵縑父嘉義行範今年九十歲金鍾晩祖嘉善擎魯今年九十七歲李雨栽祖嘉義培完今年九十六歲金汝海父嘉義泰有今年九十一歲而竝於甲寅陞資之後俱未蒙同樞實職之典竝令該曹許付同樞事得蒙天恩云矣羅必觀以京居人今春入於蒙恩陞資之中而其地關未及詳知見漏於僉樞排擬之際矣今聞其爲士族分明云後日各道老人僉樞排擬時一體擬入計料金孝先李遇春裵行範金擎魯李培完其祖先與至親立朝仕宦雖是士族同樞卽二品實職而子孫呼籲亦係干恩有難許施金泰有無顯祖與親戚中仕宦知名者矣在前甲寅年各道老職啓聞後自銓曹竝爲區別士族其中可擬同樞者皆已排望蒙點則今於六七年之後不可因其呼籲續續許施請上言竝置之敎以所謂該曹之取捨太不分明亦欠公正故蹕路呼籲猥越相續究其本則該曹之責也近欲矯此弊付之該道區別狀聞而旣往之不均如許則豈可全責於上言者乎所訴諸人俱非常賤可知竝依願施行又啓言觀此西部別破陣金重厚中部良人申興寬等上言則金重厚父載禧今年六十三隨行別破陣從軍四十五年庚辰年溫泉幸行時扈駕而未蒙加資申興寬父千載今年七十三屬籍御營軍伍仍陞出身軍官從軍五十六年溫幸時以執船監官入錄該營成冊而遺漏兵曹別單未霑恩典云軍兵之從軍四十五年年滿八十者例蒙加資之典而今此金載禧等從軍雖云準限年歲俱未滿定式且金載禧則以庚辰年溫幸時陪從別破陣丙辰分等施貴時已蒙米斗賜給之恩更不可以疊施申千載則丙辰施賞時雖入於本營成冊中云而成冊今無見存且考戊午年似此呼籲之類本曹啓以持船隻效勞於渡涉時者旣無分明可考之蹟渠輩俱是部字內居生之人則恩命之下宜無不知之理而今於三年之後始爲呼訴者有難準信竝置之事蒙允矣大抵年前恩典及於陪從之人而其時道路橋梁擧行之勞與陪從有異元無一例施恩況無文蹟尤非可論請竝置之允之又啓言三陟居民林大業上言以爲渠曾祖貴興以良民投入驛役而祖好徵去庚寅年平陵郵舍修補時願納百餘金渠父祥允三兄弟永除驛役疤定軍役己酉年更爲侵責故又納二十餘金陞爲驛吏一身兩役有違法典令該道嚴査考案後橫侵驛役特爲頉給云郵舍修補藉曰公役願納擅許實違法例但其事在三十年前固難追理而旣許頉免又復橫侵誠如其言宜爲稱冤然外驛事狀憑據無階請令本道査實決處允之又啓言慶尙道長水驛婢命禮上言以爲渠母良女納進外祖金戎男而驛人輩謂以驛奴俊良之二所生自隱連渠三男妹橫侵驛役者不勝抑鬱屢呈營邑尙未蒙頉考其邑籍驛案俾正倫常云驛屬橫侵之弊奸僞百出前後朝家之申飭不啻截嚴而遠外此等之弊固難保其必無但念近來上言之猥雜無所不有架虛鑿空亦難偏聽而準信請令本道各別詳査決給允之又啓言全羅道海南居幼學朴鳳來樂安居幼學張奎福等上言啓下臣曹而限內俱不現身請依定式勿施允之○刑曹啓言星州居民曺昌蓮上言以爲渠長兄身死欲葬先山矣李光淳欲爲禁葬使其悖弟悍奴縛打渠父興運竟至致死告官成獄而光淳不被刑枤渠仲兄昌孫以發告人屢月滯囚仍死獄中特令道臣嚴覈俾報父兄之讎云屍親之反爲逮囚必有所以而原案旣未登啓隻言不可準信請分付道臣詳査啓聞後稟處允之又啓言鳳山趙完國上言以爲渠母大隱阿只橫罹殺獄今爲十五年而尹女之胎傷因其家內之爭鬨其翌日飮毒胎懸致死則以毆搗落胎作爲實因仍以成獄將未免瘐死乞賜生出獄門云此獄之行兇憯毒非比尋常他獄再度鳴金已經按査則今於年久生奸之後敢以飮毒胎懸等語變幻事實又復鳴號者其習萬萬無狀請上言勿施勘處允之又啓言廣州囚金京申妻李名史上言後限內不爲現身且此獄已爲錄啓實因與詞證十分無疑獄具案成之後乃敢縱妻鳴冤情狀巧惡請上言勿施允之又啓言陽智閑良金孝範上言以爲渠父器文以雜犯之罪定配於巨濟府者今爲四年今當京外重囚擧皆蒙放而渠父終未得參於赦典特令生還云渠父器文含憾於其弟器元見退吏房當前官遞歸之時始焉慫慂其姪乘夜詬辱末乃作黨要路白書罵詈論其罪犯善地定配猶云幸矣疏釋一款非所可論請上言勿施允之又啓言因忠州權召史爲其夫永宗鎭定配罪人金敬一請放事上言有詳考放送後草記之命矣詳考配案及今番赦典文書則金敬一初不載錄故其委折關問該道矣卽接回移則以爲金敬一去壬子十一月自本道定配於永宗鎭而罪犯深重今番赦典不爲擧論云矣敬一之負犯旣係深重該道初不擧論於放未放則乃敢縱妻而肆然呼籲者萬萬痛惡請上言內辭緣勿施權女猥越之罪各別嚴勘允之○漢城府啓言南部草土李正英上言以爲渠十代祖揚原君憘墓在於廣州爲姜周炫輩所偸葬屢次判付督掘之下無意掘移正月園幸時上言啓下于畿營而道臣以非本道所關移送於廣州府而留守金思穆謂以渠先祖外裔嫌不得冒當竟不回啓渠之冤狀何處控訴乎亟命有司先卞派系之被誣仍下掘移之判付云蓋此李正英山訟事判下處分已至三度營邑得決又爲十數次則中間守臣之引嫌不當事甚未安請更令守臣依前判下決給後狀聞之意分付敎以幺麽山訟屢至登徹於旣決之後者寧有如許紀綱近來營邑之臣塗抹爲事不念堂陛之莫嚴至於此訟而尤其最者所謂私嫌未知何事眞箇可避之嫌往復兼留守從公決處此後更以此訟登聞道臣守臣中當該人捧現告施以罷職之典雖以卿府言之所謂回啓不敢以一言侵責決訟之官又未免和泥帶水烏在其各有司存之意乎卿則爲先推考以爲爲有司之臣推諉漫漶者之戒又啓言靑山幼學崔翊天上言以爲渠之六代祖以下墳山在於善山去年四月本府居盧翼燁欲葬其母於渠之先墳單主脈要害之地故卽呈本官則啚形尺量知其當禁不得入葬之意決處則翼燁不有官決私定色吏發丁千餘毆縛渠等五六人仍爲勒葬本官捉致翼燁卽刻掘移之意捧侤音而屢次違限終不掘去渠呈于監營及繡衣亦以治罪督掘爲題訟理曲直更無可論而蔑視官令無意掘移伏乞翼燁偸葬冢據法掘移云屢百年守護之地三數代入葬之處他人偸占在所當禁而況壓脈逼葬者乎盧翼燁之不有法意藉其豪富無意掘去之狀萬萬無嚴請明査嚴治後卽爲掘移之意分付道臣允之又啓言寶城幼學皇甫昌上言以爲渠九代祖慶尙兵使謙葬於長興府墓前田畓卽其祭位土也本府土豪金聖祚誘啜兵使之外孫文得奎盜賣位土甲午年偸葬其母於墓地四十步內逼近處渠呈營府聖祚父子處屢捧掘移侤音而慢限不掘聖祚身死其子夢舃又爲偸葬其父於前所偸葬之下又其叔父之葬同岡偸窆兵使墓松楸肆然偸斫故渠前後呈訴凡十度得決九度捧侤音而夢舃者每每慢限遂至多年兵使外裔文哥諸族呈訴營邑營題以爲冢則刻期掘去土則準價還退而夢舃虛納侤音頓無掘去之意伏乞夢舃前後偸葬犯禁之罪依律勘處卽地督掘云營邑決給不啻屢次則金夢舃一向違拒萬萬駭痛請嚴治督掘之意分付道臣允之又啓言南原閑良孫廷權上言以爲渠十二代繼葬之先山在於本府累百年守護無敢侵逼矣本府土豪韓宗洙冒夜偸葬其養父於渠五代祖墳龍尾五尺之地而渠在幼稚趁未禁葬去甲寅年間韓哥又爲偸葬其生父於渠六代祖墳內階砌五尺之地而毁破外階與蛾眉故彼此塡形相接渠以此冤狀呈議送又呈本官凡四度皆以斯速掘移題下而每每拒逆亟令本官韓哥兩冢刻期掘移云韓宗洙偸葬兩墳俱是孫冢五尺之內法所當禁訟已屢屈則憑藉土豪之勢終始拒逆之狀萬萬痛惡嚴治督掘之意請分付道臣允之又啓言長淵幼學尹澤龍上言以爲渠先塋在於本縣積年守護中間流離之際勤托於山底居民高萬石使之禁代矣萬石暗埋其祖母於渠先塋階砌前三四步故渠呈官督掘則萬石萬裏兄弟以求山移葬之意萬端哀乞渠不忍負托山之誼乃定後期矣萬石兄弟終不移其祖母之墳反破碎渠先塋碑碣片片棄之於山下渠不勝痛迫泣訴營邑俱得處決而或避或辱百惡俱備渠未死之前將不報碎碑之讎又不掘偸葬之尸有此呼籲云高萬石之逼人階砌暗地葬埋破碎碑碣尤爲無狀請分付道臣詳細査實嚴治督掘允之又啓言公州幼學金徽老上言以爲渠曾祖以下墳山在於長湍而四世五葬之地癸丑年京居進士李義用偸葬其母於至近至逼之處丁巳上言戊午擊錚則嚴飭督掘事命下自營門行關本邑差吏出牌非一非再而義用終始隱避無意掘移特令攸司嚴治義用頑拒之罪使得掘移其母山云年前因金徽老之呼籲判下行査不啻申嚴則李義用之落訟侤音後終始隱避無意掘移之狀萬萬駭痛請依前判下分付道臣嚴治督掘允之又啓言中部閑良李昌寬上言以爲渠祖生時高陽香洞里所在土地本洞居李時顯處定四標買得連三代繼葬仍以時顯定爲主人守護亦爲三代矣時顯孫李昭淩侮渠幼弱偸買渠祖墳腦後於京居兩班朴時協暗葬其父渠始知起訟於高陽官摘奸圖形則來龍壓腦的實故推捉朴時協督掘者非止一再而全事謀頉故具呈營門則卽爲捉囚督掘矣伊時本官適因事故仍不擧行亟令掘移云雖曰常人墳山壓腦逼葬法所當禁則朴時協之規避延拖極甚無狀嚴治督掘之意請分付道臣允之又啓言公州幼學愼頤權上言以爲渠曾祖墳山在於禮山縣本縣座首尹復彬圖奪渠之墓地一局內十步指一古冢假稱渠之從祖冢僞造買山之券諉以買得於渠祖父偸葬其妻於曾祖墳唇前坐立俱見三十六步之內渠就訟於本縣而取見其文券則雍正乙卯乙卯卽祖父已歿之後五年復彬之姦狀綻露無餘伊時本官卽令燒火其僞券落訟復彬督其掘移而復彬頑不動念前後道臣之嚴題絡續而抵死不掘至今五年之久矣亟令掘其偸葬之冢云尹復彬之假券成買憑勢偸葬姦狀旣露於營邑之査決當掘已納侤音愼頤權之當禁尹復彬之理屈卽此可知明査嚴處刻期掘移之意請分付道臣允之又啓言忠州生員李復亨上言以爲渠五代祖高祖墳山在於本州百餘年守護之地而戊申年間本面居鄭錫基乘夜偸葬因行査判付捉囚嚴刑始得掘移矣戊午春錫基之侄志永又爲偸葬其父於前所掘移之地故渠呈官呈營則道臣李泰永題辭以爲寧有如許法紀卽爲摘奸圖形牒報其時牧使李采與鄭哥有親厚之誼嫌不當之意報營門移定査官於陰城槐山堤川等邑則次第頉報如是遲滯之際鄭哥非但不掘志永從弟思永己未春又爲偸葬其母於志永偸葬之冢傍故渠又呈營門則題辭以爲鄭哥事極爲駭然更以堤川官定査官圖形報營而忠州新官安廷鐸到任後又爲呈訴則志永從兄弟捉來仍捧掘移侤音而及至定日又不掘移故有此呼籲云百餘年世弊之地不容他人之窺占也明矣鄭錫基之偸葬一猶爲甚至再不已不有營邑之決給終不掘移者極爲駭痛請分付道臣嚴治督掘允之又啓言楊根幼學閔眞獻上言以爲渠之六代祖贈領議政應協墳山在於廣州山下居任奭材掘其父冢偸葬於單白虎百餘步坐立俱見處渠呈于本府判官金啓濂圖形摘奸置任奭材於落科判官遞歸渠粘連前決文案呈于新判官朴彬源則初以不遵官令捉來忽以嫌不當爲言渠又呈訴于留守徐鼎修則因營題擧行似不爲嫌而判官終始引嫌不爲聽訟又呈今判官金復裕則引嫌又如前判官只以姑待後官爲題今年正月渠上言判付有嚴飭該邑俾卽査決之命而本官則終始引嫌留守則諉之本官終未掘去伏乞依法典掘移云係是判下之事則該判官之引嫌不當該守臣之推諉本官趁不査決有此更煩天聽之擧者極爲未安請當該留守及判官竝爲推考本訟則卽速決折之意嚴飭守臣允之敎以廣州何多推諉之訟該守臣越俸一等更或掩置致煩登聞是避事之心勝於奉公之心該房錄置待更籲該守臣下義禁府嚴勘又啓言咸平幼學林桂馨上言以爲自渠九代祖世葬於咸平龜山地而渠之六代祖母墓左邊有二三古冢忽於康熙戊辰靈光居李益祥本以豪強富族率地師來探山地渠祖卽往痛斥則益祥以爲渠之先冢失於壬辰兵燹而將欲改莎云未幾數月多率役丁爛斫松楸勒加莎土渠祖告于本官則該縣監閔純以爲彼旣自言其祖而欲爲改莎則官亦不忍以非其祖而斥之強許改莎矣渠之從大父必興過其親葬於此山先壠下則益祥從弟益春輩自以爲其先山爲渠所奪前後屢訟一未得捷大奎爲名忽於昨春誣呈上言行査本道則該縣監見欺於李哥誣餙初不取考文案率爾誤決使渠世葬之地一朝見奪李大奎前後誣罔之罪快賜懲治云林李兩訟呈營呈邑互有勝屓主客難辨且係久遠之事不可遙度請分付道臣從公決給允之又啓言軍威徐召史上言以爲渠以達城徐氏世居本邑而累代墳山在於大邱地旣無兄弟只有渠一縷殘命守護祖先墳墓矣出嫁軍威之後丙辰年始往見之則渠祖墳龍尾上有一大冢此乃本府居崔哥以其親偸葬矣來龍之壓逼穴前之同岡不計步數禁斷入葬列聖朝受敎昭如日星況此腦頭壓葬者乎呈于本官雖使面任摘奸而崔哥素是巨富厚囑面任輩誤書山圖以納官家只從山圖決給於崔哥而渠則終歸落科亟令道臣嚴査掘移云崔哥之挾其富豪欺他寡弱壓人墳冢破腦偸葬者法係當禁請令道臣別定査官詳覈決給之意分付允之又啓言積城幼學曺恒明上言以爲渠十代祖昌寧府院君忠簡公錫文墳山在乎長湍賜牌位田亦在山下中間嫡長孫守元流落嶺南主管無人墳山單靑龍咫尺之地山下居趙陽福沈壽錫或偸葬或奪麓高祖��特蒙肅廟朝判下繼絶之恩因承嫡長而旣繼不壽便成無子孫之山始至渠祖霮多年起訟見奪趙冢則姑爲平土尙未掘移有此號籲云單靑龍咫尺之地法所當禁請分付道臣査實決處允之又啓言積城良人李致潤上言以爲渠祖父母先山在於本縣從木洞屢代繼葬矣長湍居許姓兩班敢生偸葬之計恣意占地於渠祖父母墓側十步許而先爲斬破土故渠族人盧失祖山連日守直禁葬許哥一自破土之後終無來奇而呈本官與渠爭訟本官洞悉許哥之非理退訟黜之則許哥無辭退去矣忽一日許哥多率數百人皆持木椎以其妻偸葬於渠祖墳側反以賊反荷枤之心挾其班勢陰囑本官更起訟端本官忽以渠反歸於落科不勝冤抑呈于營門則以宜有主客之別摘奸後從公決給爲題而本官猶畏許哥之勢尙不決給有此號籲云果如所籲則許哥之特以班族挾勢勒葬於李致潤世山十餘步之內者殊甚無狀一邊之言不可準信使山在官更爲詳査決給之意請分付道臣允之又啓言長湍幼學李亨心上言以爲渠六代祖長臨都正德齡五代祖忠陽守興吉墳山在於果川累世繼葬矣渠流寓長湍地戊子掃墳則五代祖墳山單靑龍二十步內有一坏土而如兒葬置冢者然詰問墓直則渠亦不知累年採探不得苗脈而厥土坏仍爲陵夷不爲深慮矣乙卯年間前者土坏之陵夷處大起墳形招問墓直則平邱察訪韓昇裕始爲起土成墳云蓋昇裕之母死昇裕時在襁褓以其手下之喪不成葬禮暗地偸埋於渠祖墳山咫尺之地渠之數十年不知元隻不能起訟者以此也始知事實不勝驚惶卽呈于果川官摘奸尺量則此在法理宜卽掘移昇裕托以朝官不遵官令渠六代五代祖係是崇品宗親四山二十步內不容他人逼葬伏乞掘去韓冢以保先墓之地云宗臣墳山二十步許法所當禁則韓昇裕母葬已至三十年之久今始爭卞事甚訝惑明査公決之意請分付道臣允之又啓言尙州童蒙金巖石上言以爲渠曾祖父去壬戌葬於本州無愁山而本州李東煥先祖商山君墳墓亦在此山彼此圖局自別坐立不見步數則一百三十步許年數則五十九年之久矣今壬子李東煥發賣其先山松木而欲都奪渠墳山所養稱以偸葬於封君墓近地白地起鬧相訟九年前牧使題曰若是當禁則墓下許多子孫五十年豈無一言今始來告乎監司題曰入葬年久豈有掘移之法乎其後御史牧使巡使皆不聽施題音昭昭而李東煥誣眩官聽反訟無常捉囚渠母喪衣衰者自去年十月至今春恒滯獄中父病不得救母祥不得變乞降恩敎保存先壠云入葬旣係五十年之久前後得決又爲四度則李東煥之近始起訟必欲掘移者寔是法外請令道臣別定査官公決之意分付允之又啓言忠州居童蒙李興願上言以爲渠生三歲渠父身死入葬於家後一麓者今至九年之久矣本州居李遇爲名人稱以渠之先山白虎越邊非理起訟前後營本官聽訟之時李遇每每落訟自知理屈多年縮退矣忽於昨冬更爲起訟不有摘奸圖形及考閱文案捉出渠老祖父嚴枤着枷牢囚祖父㤼於威刑納掘移之侤音渠輩挾威作黨恣意毁墳十歲旣霜之白骨一朝掘移則人子罔極倘復如何特令攸司細審文案明査處決云十年入葬屢度得決則一朝見屈實涉冤抑別定査官詳明公決之意請分付道臣允之又啓言楊州幼學李寬上言以爲渠祖父墳山在於廣州八堂里矣不意今月十六日戶曹正郞尹光心偸葬其妻於單白虎內四十八步坐立俱見之地卽地告急於判官則本官知其當禁差送鄕所與將校禁其偸占則光心募得無賴輩數百人又率軍門旗手二十餘名各持鐵椎逢人輒打鄕所將校莫敢誰何歔欷而歸數三箇單子之身抵死相爭幾至死境其後本官使之尺量對訟則光心曰尺量則彼當得訟對訟則吾必見屈屢次爭詰一不應卞乞保祖先墳山云單白虎坐立俱見之地則李寬之必欲禁斷事理當然而尹光心之脅勢勒葬不爲就訟極甚駭然一邊之言有難取信請分付守臣令地方官摘奸尺量後査實公決以爲狀聞允之又啓言萬頃幼學南宮浚上言以爲渠之高曾祖兩世墓在於燕岐地本縣林命濟偸葬於渠之先墓主脈百餘步之地故呈官摘奸後卽地掘移之意捧侤音而命濟終不掘去更爲繼葬特令該道臣卽卽掘移云步數雖遠果是主脈則法所當禁林命濟之偸葬至再極爲痛惡請分付道臣令地方官詳査決給允之又啓言高敞幼學金相奎上言以爲渠之八代祖墳山在於茂長而數百年守護矣本邑下吏金文弘偸埋其父於單龍主脈故呈訴本官則題辭極爲嚴截呈訴營門則亦爲嚴題而文弘終不掘移亟令該曹申嚴行下文弘偸冢卽爲掘去云主脈單龍則可知其逼近得決於營邑則亦知其理直一邊稱冤有難遙度請令道臣詳査決處允之又啓言興陽幼學吳相一上言以爲渠世葬於本縣書堂洞八世祖進士胤閔之墓壓脈不遠之地本縣下吏朴應雷乘夜偸葬故呈訴尺量則步數爲一百六步本官題以卽爲掘移而遷延不掘伏乞特爲詳査依法典處決云請分付道臣從公決給允之又啓言西部居草土朴宗正上言以爲渠之親山今初八日新占於加平郡葛峴地而爲山下頑民之所迫逐將不得保有邱墓蓋此山卽渠之姨母舊壙也去十月間渠姨弟申大疇爲營親葬新占此地破土始役之日山下居常漢鄭道成率其子侄族屬持杖挾石登山禁葬稱以其父冢相望處云云大疇以其不當禁而強來沮事欲爲呈官則渠輩自知理屈懇請私和遂以勿禁之意成手標而去大疇遂停訟而過葬五六日後道成忽背前約乘夜私掘出置路邊有爵秩夫人之葬肆然犯手民習絶悖地方官卽報營門仍將道成三父子及族黨之造謀干犯者依營題嚴刑取招則道成之次子光銀也分輕重勘律而光銀則今正月定配於南陽大疇欲爲還葬而適得他山移葬其親被掘處置標故渠知鄭漢輩理屈見落又是營邑之定田分而歸諸申氏渠以父母兩山移葬之意乞得此山於大疇今月初四日始役而招致道成溫諭同山之誼則道成無意順從其子光銀到配踰月遇赦還歸者以起訟次入官地方官略施枤罰渠得安葬或介人偵探則渠輩爲言轉益凶慘甚至匿棺不給之說肆發於渠輩之口渠兄弟聞此不忍聞之說結幕守直於墓側偕往匍匐道成之門終始不見驅逐墓直不得守護誠極叵測以新占處言之則於其父冢越一壑作一岡官尺量爲四十三步而非壓脈非破腦非階砌而渠何敢生意禁斷乞蒙天恩使渠旣骨之兩親得以安厝於九地之下云蓋此葬地旣越岡壑又非壓脈破腦而鄭道成等之非理禁斷合謀作變觀於前事萬萬獰悍則朴宗正預先疑慮無或爲怪今以未然認爲將然有此呼籲極甚屑越請上言置之允之又啓言公州幼學盧炳植上言以爲渠之外家卽昌寧成姓而子孫零替初無袒免相依之人又無三尺繼姓之童只有一靑孀內舅母居在陰城五六代先塋在於公州守護無人奧在乙卯本邑梁楗葬妻於渠之外高祖山單白虎四十三步之地渠訴於官庭則判官李翊永枷囚梁楗不曰督掘越一年道臣林濟遠卽梁楗之妻三寸恃其威勢勒葬於白虎舊掘地上邊三十七步之地四十三步已掘之冢復埋於三十七步者此何訟理呈官訴營末由得情再昨秋又訴於前道臣李泰永則定査官于懷德縣監前縣監許默報辭以爲梁楗之入葬於成哥世葬之地者在訟理當卽掘移而盧哥外曾祖山六十八步之地李鼎崑年前入葬而不爲禁斷則盧哥落訟云云道臣題辭以爲入葬步數緊歇各異不可以不禁彼葬執爲此訟之肓綮而旣葬異於未葬盧哥分付退訟云云無主之山見奪於他人豈不冤枉此莫非前査官誤報之致乞命督掘云成姓族山不宜他人之入葬外孫之呼籲無或爲怪而雖有步數之遠近禁梁許李實涉無義且旣葬之異於未葬道臣之決給不無意見請上言置之允之又啓言驪州幼學宋文煥上言以爲渠六代祖忠愍公宋圖南丁卯之亂以永柔縣令殉節安州自朝家前後褒贈之典靡所不及而先祖舊居在於西部孔德里肅廟朝特命旌閭於舊居後孫零替不能保守流落他鄕而一間旌閭尙此巋然千萬意外劉德孫偸葬其父於旌門靑龍壓臨至近之處年前呈于京兆終不掘去自古及今無敢盜占於門閭咫尺者蓋以特恩旌表事體至重故也亟命掘移云旌門近處入葬旣異人家之對衝又非法典之當禁請上言置之允之